b'\n_START_ARTICLE_\nGuerra cambodjana-vietnamita\n_START_SECTION_\nAntecedents\n_START_PARAGRAPH_\nEl moviment comunista a Cambodja i a Vietnam havia comen\xc3\xa7at abans de la Segona Guerra Mundial amb la fundaci\xc3\xb3 del Partit Comunista Indoxin\xc3\xa8s, encara que aquest estava dominat pels vietnamites (els primers a respondre al domini colonial franc\xc3\xa8s a la Indoxina). L\'any 1951, el Vietminh va liderar l\'establiment d\'un Partit Comunista Cambodj\xc3\xa0 separat, el Partit Revolucionari Popular de Kampuch\xc3\xa9a (PRPK), els quals es van aliar amb un moviment nacionalista cambodj\xc3\xa0, el Khmer Serei (els khmers lliures). Segons els acords de la Confer\xc3\xa8ncia de Ginebra, que posaven fi a la dominaci\xc3\xb3 francesa, el nou Vietnam del Nord comunista va retirar de Cambodja als seus quadres i soldats. Tanmateix, la nova situaci\xc3\xb3 aviat exigiria de nou la pres\xc3\xa8ncia de 5,000 quadres comunistes._NEWLINE_Tanmateix, el buit de poder que es va crear a Cambodja amb la retirada dels comunistes vietnamites aviat va quedar ocupat amb la tornada d\'un jove grup de comunistes revolucionaris cambodjans, molts dels quals havien rebut la seva educaci\xc3\xb3 comunista a Fran\xc3\xa7a. l\'any 1960, el PRPK va canviar el seu nom per Partit Comunista de Kampuch\xc3\xa9a (PCK), nom que seria adoptat per la resta de comunistes de Cambodja. Aquesta formaci\xc3\xb3 es convertiria en el germen dels khmers rojos, i la seva doctrina es va veure influ\xc3\xafda fortament per la ideologia maoista.\n_START_SECTION_\nEls khmers rojos prenen el poder\n_START_PARAGRAPH_\nDurant els cinc anys de la rebel\xc2\xb7li\xc3\xb3 dels khmers rojos des de l\'any 1970, fins a l\'any 1975, en el context de la Guerra Civil Cambodjana, el suport de Vietnam del Nord (juntament amb el de la Xina) va ser essencial per al seu futur triomf. L\'any 1975, els khmers rojos van prendre el poder a Cambodja, i van establir un estat anomenat\xc2\xa0Kamputxea Democr\xc3\xa0tica. La direcci\xc3\xb3 dels khmers rojos va adoptar el terme Angkar, o "l\'organitzaci\xc3\xb3", i fins a l\'any\xc2\xa01977 les identitats dels seus l\xc3\xadders van romandre confidencials. El cap d\'estat oficial va ser Khieu Samphan, per\xc3\xb2 els aut\xc3\xa8ntics l\xc3\xadders del partit eren Pol Pot i Yeng Sary. L\'objectiu \xc3\xbaltim dels khmers era eliminar l\'estructura de l\'Estat Cambodj\xc3\xa0, que en la seva visi\xc3\xb3 tenia una estructura feudal, capitalista, i favorable cap els terratinents i els imperialistes. En aquest sentit, buscaven la creaci\xc3\xb3 d\'una classe social nova, basada enterament en els treballadors i els camperols. De fet, la revoluci\xc3\xb3 socialista tenia un suport molt esc\xc3\xa0s, la qual cosa va portar a Pol Pot, i els seus quadres a fer servir amb els cambodjans uns sentiments ultra-nacionalistes, un govern enormement repressiu, i una intensa campanya propagand\xc3\xadstica de demonitzaci\xc3\xb3 cap als ciutadans d\'origen vietnamita._NEWLINE_Tanmateix, fins i tot abans que acab\xc3\xa9s la Guerra del Vietnam, les relacions entre els vietnamites i els khmers rojos (els qui ja es trobaven en negociacions amb els EUA) eren ja molt tenses. Els xocs entre els comunistes vietnamites, i els khmers havien comen\xc3\xa7at en una data tan primerenca com l\'any\xc2\xa01973, i a l\'any seg\xc3\xbcent Pol Pot va signar un tractat que certificava l\'amistat existent entre els Khmers rojos i la Xina comunista.\n_START_SECTION_\nRivalitats pol\xc3\xadtiques\n_START_PARAGRAPH_\nJa en una data tan primerenca com l\'any 1975 es van crear les bases per a un conflicte que esclataria uns anys m\xc3\xa9s tard: encara que durant llarg temps havien combatut en el mateix costat, els l\xc3\xadders de la nova Kampuchea Democr\xc3\xa0tica van mirar amb creixent suspic\xc3\xa0cia als victoriosos vietnamites pel temor que aquests creessin una Federaci\xc3\xb3 indoxinesa liderada per Vietnam. Quan a l\'abril d\'aquest any els khmers rojos van prendre el control de Phnom Penh, no van trigar molt temps a ordenar la sortida de totes les tropes i dels instructors vietnamites de Cambodja._NEWLINE_El 6 de gener de 1978, la direcci\xc3\xb3 dels khmers rojos, va proclamar que cada soldat cambodj\xc3\xa0 equivalia a 30 soldats vietnamites, malgrat que Cambodja solament podia oposar dos milions de soldats, d\'una poblaci\xc3\xb3 de vuit milions, contra un pa\xc3\xads com Vietnam, amb una poblaci\xc3\xb3 de 50 milions d\'habitants, i amb 6 milions d\'homes preparats pel combat. En realitat, els l\xc3\xadders cambodjans simplement ignoraven les condicions reals de la poblaci\xc3\xb3 del seu propi pa\xc3\xads, que es trobava en un estat deporable despr\xc3\xa9s d\'anys de treballs for\xc3\xa7ats, gana i malalties.\xc2\xa0Oim\xc3\xa9s de\xc2\xa0la disparitat de la poblaci\xc3\xb3, hi havia tamb\xc3\xa9 una gran disparitat en les capacitats de combat de les forces armades de tots dos pa\xc3\xafsos. L\'any 1977, s\'estimava que Vietnam disposava d\'una for\xc3\xa7a de 615,000 soldats i de 900 tancs, recolzats per 12,000 pilots, i 300 avions de combat, incl\xc3\xb2s un esquadr\xc3\xb3 de bombarders lleugers. En comparaci\xc3\xb3, la Kampuchea Democr\xc3\xa0tica solament podia oposar un ex\xc3\xa8rcit 70,000 efectius, pobre en material i armament, i amb una limitada capacitat a\xc3\xa8ria. Malgrat aix\xc3\xb2, els cambodjans no van mostrar senyals d\'esgotament, i van continuar amb les seves accions en territori vietnamita. El 27 de gener de 1978, Vietnam ja va fer una crida perqu\xc3\xa8 els militars cambodjans desertessin del r\xc3\xa8gim dels khmers rojos.\n_START_SECTION_\nIncidents diplom\xc3\xa0tics\n_START_PARAGRAPH_\nEn el que va constituir el primer incident important, l\'Ex\xc3\xa8rcit Revolucionari de Kampuchea Democr\xc3\xa0tica, va envair l\'illa vietnamita de Phu Quoc,\xc2\xa0el dia 1 de maig de 1975, aquesta illa va ser reclamada pel govern dels khmers, com a part del territori cambodj\xc3\xa0. Nou dies despr\xc3\xa9s, els cambodjans van continuar amb les seves incursions, capturant el poble vietnamita de\xc2\xa0Tho Chu,\xc2\xa0a on van ser executats 500 civils. Els militars vietnamites van respondre llan\xc3\xa7ant forts contraatacs, i a continuaci\xc3\xb3 van prendre l\'illa cambodjana de Koh\xc2\xa0Wai. Durant una visita a Hanoi de Pol Pot, en el mes de juny d\'aquell any, van fracassar els intents del l\xc3\xadder khmer per a negociar les fronteres de tots dos pa\xc3\xafsos. Finalment, a l\'agost els vietnamites es van retirar de Koh Wai, i van recon\xc3\xa8ixer la sobirania cambodjana sobre aquesta illa._NEWLINE_Per\xc3\xb2 els incidents no van acabar, ja que l\'any 1977, es van tornar a reproduir accions d\'aquest tipus. El 30 d\'abril, coincidint amb el segon aniversari de la caiguda de Saigon, l\'Ex\xc3\xa8rcit cambodj\xc3\xa0 va llan\xc3\xa7ar diversos atacs militars contra les prov\xc3\xadncies vietnamites de An Giang i Chau Doc, matant a centenars de civils vietnamites. L\'Ex\xc3\xa8rcit vietnamita va respondre mobilitzant tropes cap a les zones atacades per Cambodja, i el 7 de juny Vietnam va proposar la celebraci\xc3\xb3 de converses per resoldre la situaci\xc3\xb3. Tanmateix, el 18 de juny els cambodjans van respondre dient que els vietnamites havien d\'evacuar les zones disputades, i crear un zona desmilitaritzada entre els dos pa\xc3\xafsos.\xc2\xa0En el mes de\xc2\xa0setembre, l\'artilleria cambodjana va seguir atacant nombrosos llogarets vietnamites, i sis viles de la prov\xc3\xadncia de \xc4\x90\xe1\xbb\x93ng Th\xc3\xa1p van ser completament arrasades. A continuaci\xc3\xb3, sis divisions cambodjanas van avan\xc3\xa7ar 10 km a la prov\xc3\xadncia de Tay Ninh, a on van ser assassinats m\xc3\xa9s d\'1,000 civils vietnamites. A la fi d\'aquest any 60,000 soldats vietnamites, recolzats per elements de la For\xc3\xa7a A\xc3\xa8ria, van for\xc3\xa7ar la retirada dels cambodjans, i van obligar als seus dirigents a entaular negociacions. Malgrat la contund\xc3\xa8ncia del contraatac vietnamita, els khmers rojos van continuar desafiant a les forces vietnamites._NEWLINE_Va ser just en aquella \xc3\xa8poca, quan van comen\xc3\xa7ar les primeres purgues entre els comandaments militars cambodjans de la frontera, purgues orquestrades per Pol Pot, per eliminar a qui ell va anomenar "tra\xc3\xafdors i corruptes". Degut a\xc2\xa0aix\xc3\xb2, molts dels comandaments (com Heng Samrin) i algunes tropes frontereres van fugir cap a Vietnam. El dia\xc2\xa012 d\'abril de l\'any\xc2\xa01978 els khmers rojos van declarar que estaven oberts a negociar novament amb Vietnam, a canvi de que aquest pa\xc3\xads reconegu\xc3\xa9s la seva ambici\xc3\xb3 expansionista.\xc2\xa0Els vietnamites per\xc3\xb2,\xc2\xa0van rebutjar t\xc3\xa0citament la proposta, i en resposta dues divisions cambodjanes van penetrar 2 km en territori vietnamita, i van massacrar a m\xc3\xa9s de 3,000 civils en la poblaci\xc3\xb3 de Ba Chuc de la prov\xc3\xadncia de An Giang. Durant la segona meitat de 1978, les acusacions i la propaganda de tots dos b\xc3\xa0ndols es van incrementar, encaminant-se tots dos pa\xc3\xafsos cap a una previsible confrontaci\xc3\xb3. El 13 de desembre, tanmateix, el Govern xin\xc3\xa8s va advertir als vietnamites de que la seva paci\xc3\xa8ncia en aquesta situaci\xc3\xb3 era limitada, i que Vietnam seria durament castigat si prenia accions militars en contra dels seus aliats cambodjans. La situaci\xc3\xb3 va tenir el seu moment m\xc3\xa9s tens quan es va fer p\xc3\xbablic el suport vietnamita envers el Front Unit Cambodj\xc3\xa0 per a la Salvaci\xc3\xb3 Nacional (KUNFS, en les seves sigles en angl\xc3\xa8s) per a l\'alliberament de Kampuchea.\n_START_SECTION_\nOfensiva llampec vietnamita\n_START_PARAGRAPH_\nEl 21 de desembre de l\'any\xc2\xa01978, l\'Ex\xc3\xa8rcit de Kampuchea va ser posat a prova quan Vietnam va emprendre una ofensiva que, amb una for\xc3\xa7a de dues divisions, va travessar la frontera i es va dirigir cap a la ciutat de Kratie, mentre que altres divisions de suport es van desplegar al llarg de les rutes locals per tallar la cadena log\xc3\xadstica de les unitats cambodjanes. Malgrat tenir un important suport militar per part de la Xina, l\'ex\xc3\xa8rcit cambodj\xc3\xa0 no va poder resistir l\'ofensiva vietnamita, i va patir moltes baixes Finalment, el 25 de desembre, Vietnam va llan\xc3\xa7ar una invasi\xc3\xb3 a gran escala, fent servir 13 divisions, i uns 150,000 soldats, amb el suport de l\'artilleria pesada, i de la for\xc3\xa7a a\xc3\xa8ria vietnamita. Inicialment, els cambodjans van creure que el seu Ex\xc3\xa8rcit podia oferir una resist\xc3\xa8ncia efectiva als vietnamites amb m\xc3\xa8todes convencionals, per\xc3\xb2 la realitat va ser que la seva t\xc3\xa0ctica va conduir a la p\xc3\xa8rdua de la meitat de l\'Ex\xc3\xa8rcit Revolucionari de Kampuchea Democr\xc3\xa0tica en dues setmanes. L\'elevat nombre de baixes, i les derrotes en el camp de batalla ,van conv\xc3\xa8ncer als l\xc3\xadders dels khmers rojos de que calia evacuar les regions orientals del pa\xc3\xads._NEWLINE_A la tarda del 6 de gener de 1979, les aeronaus vietnamites ja sobrevolaven constantment la capital, i el 7 de gener l\'Ex\xc3\xa8rcit vietnamita va entrar a Phnom\xc2\xa0Penh, juntament amb els membres del FUNSK. L\'endem\xc3\xa0 va pendre el poder un govern cambodj\xc3\xa0 provietnamita, conegut com el govern de la Rep\xc3\xbablica Popular de Kampuchea (RPK), que va ser establerta amb\xc2\xa0Heng Samrin com a cap de l\'estat._NEWLINE_Els l\xc3\xadders dels khmers rojos, amb la major part dels seus quadres pol\xc3\xadtics i amb les estructures militars desmantellades a causa de la invasi\xc3\xb3 vietnamita, es van veure for\xc3\xa7ats a refugiar-se a Tail\xc3\xa0ndia, on van ser rebuts calorosament pel govern tailand\xc3\xa8s. Malgrat les aclaparants dificultats econ\xc3\xb2miques creades pels khmers rojos, i els refugiats que els acompanyaven, el Govern de Tail\xc3\xa0ndia va protegir als khmers rojos en el campament de Khao Larn, en la prov\xc3\xadncia de Trat. Mentrestant, a Phnom Penh, el nou r\xc3\xa8gim cambodj\xc3\xa0, va intentar reconstruir la vida econ\xc3\xb2mica i social del pa\xc3\xads, que s\'havien vist greument afectades durant les d\xc3\xa8cades de conflictes civils, i de guerres que s\'havien succe\xc3\xaft en \xc3\xa8poques anteriors.\n_START_SECTION_\nResposta de la comunitat internacional\n_START_PARAGRAPH_\nPoc despr\xc3\xa9s de la caiguda de Phnom Penh en mans de l\'Ex\xc3\xa8rcit vietnamita, i dels seus aliats cambodjans, al gener de l\'any\xc2\xa01979, els khmers rojos van sol\xc2\xb7licitar una reuni\xc3\xb3 d\'emerg\xc3\xa8ncia del Consell de Seguretat de les Nacions Unides per a donar la paraula en el Consell al Pr\xc3\xadncep Norodom Sihanouk. Malgrat la forta oposici\xc3\xb3 de Txecoslov\xc3\xa0quia i la Uni\xc3\xb3 Sovi\xc3\xa8tica, el Consell va donar a Sihanouk l\'oportunitat d\'assistir. Durant la seva intervenci\xc3\xb3, encara que es va distanciar dels khmers rojos, i dels seus crims contra la Humanitat, va acusar a Vietnam de fer servir l\'agressi\xc3\xb3 militar per a violar la sobirania de Cambodja. Per tant, va demandar a tots els pa\xc3\xafsos de l\'ONU suspendre totes les ajudes a Vietnam, i no recon\xc3\xa8ixer al nou r\xc3\xa8gim de Cambodja. D\'altra banda, set pa\xc3\xafsos neutrals del Consell de Seguretat van instar al cessament de les hostilitats entre tots dos b\xc3\xa0ndols, i la retirada de totes les forces estrangeres de Cambodja, sent signada una resoluci\xc3\xb3 en aquest sentit per la Xina, Fran\xc3\xa7a, Noruega, Portugal, EUA i el Regne Unit.\xc2\xa0Tanmateix, aquest document no va aconseguir tirar endavant, a causa de la forta oposici\xc3\xb3 de Txecoslov\xc3\xa0quia i la Uni\xc3\xb3 Sovi\xc3\xa8tica. Les cr\xc3\xadtiques a les accions vietnamites mantenien que aquests no havien enva\xc3\xaft Cambodja amb la intenci\xc3\xb3 de detenir les atrocitats perpetrades pel R\xc3\xa8gim de Pol Pot, sin\xc3\xb3 per consolidar la seva dominaci\xc3\xb3 i influ\xc3\xa8ncia a Indoxina._NEWLINE_Entre el 16 i el 19 de febrer, Vietnam i el nou R\xc3\xa8gim cambodj\xc3\xa0, van celebrar una cimera, que va concloure amb la signatura per part dels dos pa\xc3\xafsos, d\'un Tractat de Pau, Amistat i Cooperaci\xc3\xb3. El 2.\xc2\xba Article del Tractat establia que la seguretat de tots dos pa\xc3\xafsos estava interrelacionada, la qual cosa significava que tots dos s\'ajudarien l\'un a l\'altre "contra les conspiracions i els actes de sabotatge duts a terme per les forces imperialistes i reaccion\xc3\xa0ries internacionals", i legitimava la pres\xc3\xa8ncia de les tropes vietnamites en el territori cambodj\xc3\xa0. Poc despr\xc3\xa9s, la Uni\xc3\xb3 Sovi\xc3\xa8tica, els Estats socialistes de l\'Europa oriental i l\'\xc3\x8dndia van recon\xc3\xa8ixer immediatament a la nova Rep\xc3\xbablica Popular de Kampuchea (RPK). El govern sovi\xc3\xa8tic va lloar la "destacada vict\xc3\xb2ria" de la RPK, i va expressar tot el seu complet suport per al r\xc3\xa8gim en el seu avan\xc3\xa7 al socialisme. A m\xc3\xa9s, els sovi\xc3\xa8tics van criticar durament l\'historial de terror del r\xc3\xa8gim dels khmers rojos, mentre recordaven que el r\xc3\xa8gim havia estat "imposat i recolzat per la Xina"._NEWLINE_En la 34.\xc2\xaa Sessi\xc3\xb3 de l\'Assemblea General de l\'ONU, els representants de la RPK i dels khmers rojos van reclamar el dret de representar a Cambodja. La RPK tamb\xc3\xa9 va notificar als pa\xc3\xafsos membres del Consell de Seguretat de l\'ONU, que era l\'\xc3\xbanic representant leg\xc3\xadtim de Kampuchea, i de la seva poblaci\xc3\xb3. Com a resposta, el Comit\xc3\xa8 de Credencials de l\'ONU, va decidir recon\xc3\xa8ixer a la Kampuch\xc3\xa9a Democr\xc3\xa0tica dels khmers rojos en una votaci\xc3\xb3 de sis vots a favor contra tres, malgrat el sagnant record que va deixar el govern dels khmers. En conseq\xc3\xbc\xc3\xa8ncia, als representants de la Kampuchea Democr\xc3\xa0tica se\'ls va permetre ocupar un seient en l\'Assemblea General, amb el ferm suport de la Xina.\xc2\xa0Tanmateix, per en el gener de 1980, 29 pa\xc3\xafsos havien establert relacions diplom\xc3\xa0tiques amb la RPK, mentre que uns altres 80 pa\xc3\xafsos encara reconeixien la legitimitat dels deposats khmers rojos._NEWLINE_Tail\xc3\xa0ndia, que compartia una frontera de 800 Km amb Cambodja i hist\xc3\xb2ricament havia desconfiat de l\'expansionisme vietnamita, va demandar immediatament a Vietnam que retir\xc3\xa9s les seves tropes del pa\xc3\xads, i fes possible que la seva poblaci\xc3\xb3 pogu\xc3\xa9s triar a un govern lliure i independent de la inger\xc3\xa8ncia externa. Indon\xc3\xa8sia, Mal\xc3\xa0isia, les Filipines i Singapur van mostrar el seu suport a la posici\xc3\xb3 tailandesa.\xc2\xa0L\'ASEAN, va veure la invasi\xc3\xb3 vietnamita com una acci\xc3\xb3 intolerable per a la seguretat i l\'estabilitat de la regi\xc3\xb3. Aquesta visi\xc3\xb3 era compartida amb la Xina, amb la qual va arribar a l\'extrem d\'acusar a Vietnam de for\xc3\xa7ar a Kampuchea a entrar dins d\'una federaci\xc3\xb3 indoxinesa per a servir com un lloc d\'avan\xc3\xa7ada de l\'hegemonia mundial sovi\xc3\xa8tica. Els EUA, que mai havien mantingut cap mena de lla\xc3\xa7 diplom\xc3\xa0tic amb la Cambodja dels khmers rojos, van mostrar un fort suport a la participaci\xc3\xb3 d\'aquest r\xc3\xa8gim en l\'Assemblea general de l\'ONU, i es van fer ress\xc3\xb2 de la crida de l\'ASEAN per a fer efectiva la retirada immediata de les forces militars vietnamites de Cambodja.\n_START_SECTION_\nXina envaeix Vietnam\n_START_PARAGRAPH_\nEn el mes de febrer de l\'any 1979, la Xina es va prendre la revenja per la invasi\xc3\xb3 vietnamita de Kampuchea Democr\xc3\xa0tica, amb el desplegament de les tropes de l\'Ex\xc3\xa8rcit Popular d\'Alliberament al llarg de la frontera sino-vietntamita, i deu dies despr\xc3\xa9s ja havien ocupat petits territoris al nord del pa\xc3\xads. L\'ofensiva xinesa es va frenar r\xc3\xa0pidament a causa del laberint de t\xc3\xbanels que van trobar; Malgrat tot, l\'Ex\xc3\xa8rcit xin\xc3\xa8s va capturar Cao Bang el 2 de mar\xc3\xa7 i l\'endem\xc3\xa0 passat van capturar Lang S\xc3\xb3n, en el que semblava un r\xc3\xa0pid avan\xc3\xa7 cap a\xc2\xa0Hanoi, (malgrat les dificultats que van patir amb les seves l\xc3\xadnies de subministraments). L\'endem\xc3\xa0, tanmateix, el govern de Beijing va anunciar la paralitzaci\xc3\xb3 de les seves operacions a Vietnam, aparentment despr\xc3\xa9s de trobar una cada vegada m\xc3\xa9s endurida resist\xc3\xa8ncia per part de les tropes vietnamites altament experimentades en el combat. Confiant que aquella invasi\xc3\xb3 havia estat un \xc3\xa8xit, els xinesos es van retirar deixant un rastre de destrucci\xc3\xb3 en les zones que havien ocupat. Amb el suport xin\xc3\xa8s desaparegut despr\xc3\xa9s de l\'ofensiva, els khmers rojos van quedar abandonats a la seva sort. Encara que el total de baixes xineses va ser estimat en entre 12,000 i 50,000 (en comparaci\xc3\xb3 de les 10,000 baixes vietnamites), aquesta ofensiva havia obligat a la sortida de les tropes vietnamites de Cambodja, i al refor\xc3\xa7ament dels atacs dels khmers contra el jove r\xc3\xa8gim de la Rep\xc3\xbablica Popular de Kampuchea.\n_START_SECTION_\nResist\xc3\xa8ncia contra el nou r\xc3\xa8gim\n_START_PARAGRAPH_\nQuan el R\xc3\xa8gim dels khmers rojos va ser expulsat del poder en el mes de gener de l\'any\xc2\xa01979, la poblaci\xc3\xb3 cambodjana va creure que la pau i la llibertat tornarien al seu pa\xc3\xads. Aquestes creences es van veure confirmades en part amb la Constituci\xc3\xb3 de la Rep\xc3\xbablica Popular de Kampuch\xc3\xa9a, proclamada l\'any 1981, encara que entre la realitat i la teoria exist\xc3\xads un ampli contrast. La pres\xc3\xa8ncia de les tropes vietnamites en el pa\xc3\xads aviat va comen\xc3\xa7ar a ser percebut com una ocupaci\xc3\xb3 per part de la poblaci\xc3\xb3 cambodjana, sentiment que es va veure refor\xc3\xa7at amb la pres\xc3\xa8ncia dels assessors vietnamites, que treballaven per al govern de Heng Samrin en tots els \xc3\xa0mbits. Certament, les pol\xc3\xadtiques del govern de Kampuchea havien de rebre el vistiplau dels assessors, que solien ser els qui dictaven les pol\xc3\xadtiques governamentals._NEWLINE_Com a resist\xc3\xa8ncia a la pres\xc3\xa8ncia vietnamita a Kampuchea, i el nou r\xc3\xa8gim instaurat, els khmers rojos van fer crides a la poblaci\xc3\xb3 cambodjana per unir-se en la seva lluita contra els vietnamites. Tanmateix, a causa de la brutalitat que havien exercit durant prop de 4 anys contra el poble cambodj\xc3\xa0, molt pocs ciutadans van ser els cambodjans que es van unir a aquesta crida.\xc2\xa0Tanmateix, dos moviments no-comunistes van aconseguir organitzar-se i combatre a l\'ocupaci\xc3\xb3 vietnamita. El primer d\'ells era el Front d\'Alliberament Nacional del Poble Khmer (KPNLF), de tend\xc3\xa8ncia conservadora pro-occidental i liderat per l\'antic Primer Ministre Son Sann.\xc2\xa0En el\xc2\xa0seu moment m\xc3\xa0xim, va arribar a tenir entre 12,000 i 15,000 combatents, encara que un ter\xc3\xa7 d\'ells es van perdre durant la campanya de 1984-1985. Tanmateix, el KPNLF va continuar operant en petits grups mitjan\xc3\xa7ant t\xc3\xa0ctiques de guerrilla. L\'altra organitzaci\xc3\xb3 no comunista era el Front Nacional per una Cambodja Independent, Pac\xc3\xadfic, Neutral i Cooperatiu, m\xc3\xa9s conegut pel seu acr\xc3\xb2nim franc\xc3\xa8s FUNCINPEC, i que havia estat creat per l\'antic rei Norodom Sihanouk. Malgrat les seves antigues amistats amb els khmers rojos, ara Sihanouk es mostrava cr\xc3\xadtic amb ells, i tots aquells que continuessin oferint-los suport. Malgrat les accions que van mantenir, la col\xc2\xb7laboraci\xc3\xb3 entre tots dos grups va ser nul\xc2\xb7la a causa de que tots dos es van veure plagats de divisions internes, sospites per corrupci\xc3\xb3 i ab\xc3\xbas dels drets humans._NEWLINE_Aix\xc3\xad doncs, en els primers mesos de resist\xc3\xa8ncia, aquests grups amb prou feines van mantenir col\xc2\xb7laboraci\xc3\xb3 entre ells a causa d\'aquestes difer\xc3\xa8ncies. En el cas dels khmers rojos, aquests rebutjaven la col\xc2\xb7laboraci\xc3\xb3 amb els restants grups de la resist\xc3\xa8ncia, fins i tot malgrat les pressions internacionals. Quan la pres\xc3\xa8ncia vietnamita es va allargar m\xc3\xa9s de l\'esperat, els grups de la resist\xc3\xa8ncia van comen\xc3\xa7ar a entaular converses. Ja en el mes d\'abril de l\'any 1981, el pr\xc3\xadncep Sihanouk i el l\xc3\xadder S\xc3\xb3n Sann van comen\xc3\xa7ar a mantenir trobades amb Khieu Samphan, el deposat cap d\'Estat dels khmers rojos, amb la proposta de formar un front unificat. Les converses no van seguir per un bon cam\xc3\xad, at\xc3\xa8s que cada l\xc3\xadder tenia la seva pr\xc3\xb2pia visi\xc3\xb3 de la realitat, i tampoc estaven plenament disposats a col\xc2\xb7laborar entre ells. Sihanouk va proposar el desarmament de tots els grups de resist\xc3\xa8ncia, en tant que es produ\xc3\xads una retirada de les tropes vietnamites, mentre Song Sann va exigir que fos el KPNLF l\'organitzaci\xc3\xb3 que lider\xc3\xa9s tot el moviment de resist\xc3\xa8ncia, i que els khmers rojos que havien estat responsables del genocidi\xc2\xa0s\'exiliessin a la Xina. Singapur, com a membre de l\'ASEAN, va proposar una reuni\xc3\xb3, a on es formalitz\xc3\xa9s un govern de coalici\xc3\xb3 amb l\'acord de tots els grups, i liderat per Sihanouk, per tenir una major credibilitat davant dels grups no-comunistes. Khieu Samphan, per la seva banda, va rebutjar aquesta proposta, doncs veia en ella un intent d\'a\xc3\xafllar als khmers rojos. No seria fins al mes de maig de l\'any 1982 quan aquests tres l\xc3\xadders van estar d\'acord en la formaci\xc3\xb3 d\'un Govern de coalici\xc3\xb3 amb el concurs de tots els grups d\'oposici\xc3\xb3.'